khistorydata/jeongjo-sjw-relations huggingface dataset:
정조 18년 · 강
命京畿災實分等依狀請施行事目災外加請四千七百六十五詰八十二負二束特爲加劃尤甚之次邑中最尤甚戶新還及身役錢布折半停退尤甚邑三分一停退新還通一道最尤甚處折半代捧北漢平倉餉穀捧留該邑耗條以錢代捧喬桐豐德身貢布昨年停退條仍爲停退大興長山臨津餉穀竝捧留本邑待明秋還納本所耗穀代錢輸送禁御營江都留餉米太及江都米耗條代錢以納長湍等四邑田大同大米以小米代捧漣川大同小米代豆太以本色小米上納守總兩營守堞軍官壯抄牙兵別破陣等身米及保需米除非上項停退者及稍實戶亦許代錢其外各軍門衙門自前納米者一體施行極劣米太限明秋停退尤甚之次邑鎭勿定配所推奴徵債防塞諸條竝爲許施
정조 18년 · 목
左議政金履素啓言京畿監司徐龍輔狀啓南陽等十一邑鎭置之尤甚廣州等二十五邑置之之次稍實名色不爲擧論仍以爲事目災外不足災四千七百六十五結八十二負二束特敎加劃喬桐豐德昨年停退貢布之一時竝督北漢平倉今年餉穀之如例輸納事關民瘼言涉猥越不敢循例陳請而後錄諸條竝令廟堂稟旨分付爲請其一毋論尤甚之次邑及尤甚之次面里只抄其無依難捧之類最尤甚戶當年還布限三分一之次戶四分一停退事也其一新還毋論尤甚之次邑限三分一代捧事也其一大興長山臨津餉穀尤甚之次邑捧留本邑待明秋還納本所耗穀依近例每石以五兩輸送事也其一禁御兩營江都留餉米依近例以五兩代捧太以二兩代捧輸納事也其一江都米耗條每石以五兩代納事也其一長湍等四邑今年田大同大米以小米代捧漣川一邑田農最歉所納大同小米代豆太以本色小米上納事也其一守總兩營守堞軍官壯抄牙兵別破陳等身米每斗四錢式代捧此外某衙門某軍門自前納米者一體施行事也其一破船極劣米太限明秋停退事也其一尤甚邑鎭限明秋勿定配所事也其一推奴徵債限明秋防塞事也分等依狀請施行今年畿農或云稍勝於三南而大體歉荒無甚異同則事目災外四千七百六十餘結加請參以所料不至過濫特許準請俾無一民白徵之弊面里分等雖是災年不可已之政若論其最緊最實之切務則莫如抄戶今此所請實爲得宜使之依此分數精抄停退無或虛實相蒙貧富相混新還三分一代捧及大興長山臨津餉穀捧留本邑耗穀每石以五兩輸送事禁御兩營江都留餉米以五兩代捧太以二兩代捧輸納事江都米耗條每石以五兩代納事長湍等四邑田大同大米以小米代捧事漣川大同小米代豆太以本色小米上納事守總兩營守堞軍官壯抄牙兵別破陳等身米每斗四錢式代捧此外各軍門各衙門自前納米者一體施行事皆非今年創請自多歉歲已例恐不可靳持竝與極劣米停退尤甚邑鎭勿定配所推奴徵債防塞諸條一體許施至於喬桐豐德昨年停退身貢布之仍停北漢餉穀之捧留本邑或係特例或有節目之申嚴道臣之不敢陳請可謂得體此則請勿論從之○敎曰今年賑饑濟衆之得其道而使民能免於死亡至艱而極難以此耿耿寢食殆忘況邦畿咫尺民將殿屎若無別般顧恤是可曰邇可遠乎禾稼穰穰若有所收及當滌場皆無掛鎌諸道莫不爲然云而恬於聞見偏被災傷畿甸尤有甚焉此所以寧使令不信不忍使無告塡壑者也城餉雖曰體重節目之闊狹猶屬第二件事且以事理言之其所永久遵守不在於今年之捧留北漢平倉餉穀捧留各邑耗則代錢以示兵農先後之別外此喬桐豐德昨年停退身貢布仍許停退新還身布之停代已有許施於狀請猶恐未及周施目下遑汲倍簁於癸卯則其所賙恤自有酌量于中者尤甚之次邑別抄最尤甚民戶其新還上及以錢以布之納于官者幷令折半停退尤甚戶之爲其次者三分一停退本道雖無保貢米布本色上納之事而如守總保需米之爲小民切骨之弊者此時何可恝視已入於上項停退者外除非稍實戶亦許代錢新還代捧事通一道最尤甚處亦許折半以紓民力之萬一事分付畿伯今日之諭惠未及民爲道伯者當以何顏復對香案前乎
정조 18년 · 강
命檢校直提學鄭大容禁推分揀時任閣臣中閣職外有本兼職任者竝改差直提學徐龍輔遞其閣銜檢校直提學金載瓚施以不敍之典以沈頤之爲守禦使
정조 18년 · 목
敎曰所謂職親地比者不知近日用心於民事睡僅數更食亦半減乎尋常應行職分內事乃敢取便而曠務甚至夜分暫憩之時無難煩瀆近來御製編校等職掌擔却一邊久矣竝與徵事貽勞若此此皆官太盛而職太繁念不及於閣中之事而然時任閣臣中閣職外有本兼職任者竝改差今日政差代使之專意閣務直提學徐龍輔則方面體重遞閣銜事分付處分之後聞之檢校直提學鄭大容均有不飭之罪至於昨夜之煩稟旣非試官不可爲當該矣飭已施分揀放送今番做錯一則金載瓚也二則金載瓚也耐官者固如是乎雖出於念舊當初特昇戎垣可謂悔莫及矣檢校直提學金載瓚爲先施以不敍之典戶曹判書沈頤之爲守禦使牌招傳授密苻及敎諭書
정조 18년 · 강
罷大司諫徐有成掌令沈銖持平李允行職
정조 18년 · 목
以兪漢謨爲大司諫申大龜爲掌令洪樂敏爲持平李晚秀爲大司成趙宗鉉爲同經筵李秉鼎爲藝文提學李時秀爲同義禁
정조 18년 · 강
命內氷庫丁進排時監捧下屬輩誅求之弊一一査究著爲定式
정조 18년 · 목
戶曹判書沈頤之啓言內庫供上今旣復舊從前爲弊之端一一矯捄然後可無日後復生之慮矣江民戶役旣皆蠲除革罷則貿氷藏運雖無他弊至於進排之際監捧下屬輩以氷徵索以債誅求一如前日之爲則該庫實有難支之慮其嚴防峻塞之道一一査究著爲定式節目啓下以爲永久遵行之地似好矣從之
정조 18년 · 강
命殿講文臣製述文臣居首人施以賞馬之典試射武臣無分者令訓將決棍
정조 18년 · 목
敎曰去七月朔專經文臣殿講居首中學訓導盧尙熙半熟馬一匹賜給今十月朔專經文臣殿講居首中學訓導盧尙熙半熟馬一匹賜給文臣製述表居首前正言申龜朝半熟馬一匹賜給○敎曰專經武臣試射七月朔已試取而鐵葥騎蒭旣除之賞罰竝勿論其中全然無分者令訓將決棍十月朔日勢不但已晚未滿四矢以下至於十九人之多射藝之拋置可知不可每每闊狹今朔專經試射以當朔朔試射使之依例設行
정조 18년 · 강
拿處奉常僉正崔鳳諧奉事呂榮徽
정조 18년 · 목
承旨尹致性啓言科場文式何等至嚴而奉常僉正崔鳳諧奉常奉事呂榮徽所呈賦券句未滿定數事甚駭然所當重勘而本院無可施之罰何以爲之乎敎以拿處
정조 18년 · 강
考下上齋生應製試券施賞有差
정조 18년 · 목
敎曰今十月朔日次儒生殿講時上齋生應製賦二下一進士李基讓二下二生員林沔浩二下三生員金會淵二下四生員金處巖表三中進士姜履元竝直赴會試賦三上生員金鎰進士李章垕生員兪益柱尹㴠進士李熙緝金煥奎表草三中進士金明淳各給二分賦三中生員姜忠永表草三下生員權徹賦三下生員李之權李箕采草三下進士李益焵生員金履永各紙一卷筆二枝墨一笏賜給講通幼學李泳夏沈鈺各紙一卷賜給略粗比之應製則雖於次上等可謂風斯下矣今番則賞格勿論表次上進士尹永輝等二人賦次上進士沈厚鎭等十人各紙一卷賜給
정조 18년 · 강
遞大司成李晚秀以李家煥代之前望也
정조 18년 · 목
敎曰入格儒生大司成率領明日待令在外大司成許遞前望單子入之待下批牌招察任遂以家煥批下○政院以家煥再牌不進捧入推考傳旨敎以焉敢無端再違更爲牌招違牌勿捧傳旨
정조 18년 · 강
命行公學敎授一竝改差仍令泮長明日合設當等學製
정조 18년 · 목
敎曰飭敎之下當等學製尙不設行云者駭然甚矣行公學敎授一竝改差雖非渠輩自有泮長使之明日設行仍卽合取後計劃啓目一兩日內修啓事分付
정조 18년 · 강
以鄭昌順等差承文提調
정조 18년 · 목
承文院啓言使行迫近本院提調數少事甚苟簡矣行司直鄭昌順鄭好仁延豐君李坤行副司直李聖圭趙宗鉉知敦寧府事具㢞吏曹判書李致中禮曹判書閔鍾顯行副司直李秉鼎尹師國李得臣工曹判書徐鼎修禮曹參判徐邁修吏曹參判黃昇源行副司直洪明浩閔台爀司憲府大司憲林蓍喆漢城府左尹李鼎運行副司直李祖承沈煥之竝還差兵曹判書具庠行副司直徐有臣刑曹參判趙鎭寬行副司直鄭大容戶曹參判李義弼亦爲差下使之察任何如允之
정조 18년 · 강
命咸平知事李弘稷令該道優給食物衣資其子孫訪啓待來月更爲枚擧狀聞與司馬及武科回榜人同給紅白牌
정조 18년 · 목
全羅監司李書九狀啓以爲因備邊司關乙卯年大小科參榜人無論文武與司馬廣加探問報來之意知委於列邑守宰處矣咸平居前知中樞府事李弘稷去乙卯文科殿講及第有所報來故其官職姓名年歲及登科年月開坐于後正憲大夫知中樞府事李弘稷年九十居咸平癸卯二月增廣進士丁未因特敎追給回榜白牌乙卯八月殿講及第九月放榜敎以領相之乙卯司馬之回榜關東池日輝之武科回榜猶以爲稀貴況文科出身之明年回榜乎今則三榜回榜俱備九豈不稀貴乎觀此完伯狀啓咸平知事李弘稷以曾經亞長之人年今九十而明年當爲文科回榜云奇異奇異爲先令該道優給食物米肉衣資紬綿其子孫訪啓亦令道伯待來月更爲枚擧狀聞與司馬及武科回榜書給紅白牌之地事下諭于道臣
정조 18년 · 강
命十五日次對進定於今日
정조 18년 · 목
敎曰明日至十七日以前坐齊相値十五日次對進定於今曰
정조 18년 · 강
領議政洪樂性左議政金履素右議政李秉模聯箚賜批
정조 18년 · 목
箚略曰日前諫長之疏深得論事之體其所以斥廟堂者尤極切實矣目下急務莫先於荒政荒政之要莫先於節省則宜其言之先自廟堂出也縱未能先於人而言之臺閣已陳之矣聖敎已可之矣然猶臣等茫不知其如何節省如何措處悠泛經過無一言見於事爲者論其溺職罪當何居而今此慨然之斥可謂太委曲至宛轉也伏乞聖明亟命斥退改卜賢德早使講究於撙節拯救之策批以領相則所辭雖過矣登筵未易箚引容或爲然而左右則諫長疏中過去說話初無一毫可引之端其疏似有慨然二官慨然之斥亦有許多般此而深引未知爲當予則惟以勤勵之義未明衣次對使之來會而門鑰纔開辭箚踵到卿等苟欲爲此再昨以前無非可爲之日則何必於昨日明日之間空隙一日尋此箚使予坐待寒殿諸宰留在賓廳竊爲左右相萬萬慨然卿等安心勿辭視事
정조 18년 · 강
命入來備堂依例詣閤
정조 18년 · 목
敎曰開門前有次對之命而因此相箚其將不得爲之近來賓對之必欲月六設行蓋出於躬先勤勵之意身居具瞻之地者其所對揚大非所知且以國體言之予則凌晨坐待大臣則以不當引之處義在家尋箚於此時無論呈箚之令前令後事面之寒心容有其已到今紀綱不可不顧廟堂若無備堂次對之例則已旣有之豈可不用於半日坐待寒殿之時乎今日次對則備堂入來者依例詣閤又敎曰近於月六次對無敢或曠者豈必番番有新奇廟謨而其心則自然不離於民事卽此猶賢乎閒居無爲此正先儒所謂雖不讀書摩挲几案間書册卽亦存心於學者也近日準式引接亦出此意則竝與應文之外面勤勵而將不免左其計矣大臣之如此卽予之否德否德如此小民安得不困國綱安得不壞今日次對特是摩挲書册之意何必齊到然後詣閤乎備堂來到備三員依例直入進不進單子及史官座目單子事令該房知悉
정조 18년 · 강
召見備堂及輪對官于誠正閣
정조 18년 · 강
命守禦廳添餉修貿入待年豐筵稟蒙允後擧行永堇限年私貿之規著爲式
정조 18년 · 목
守禦使沈頣之啓言本廳凋弊之瑞不止一二而其中貿米一疑爲流來痼瘼若無別般禁防則前頭將有莫可收拾之慮此後添餉條貿入必待年豐擧行以幾許兩貿取幾許石之意筵達蒙允後毋論外道與京衙門必待該處捧留公文價本始爲上下限年私貿之規永爲堇罷而仍爲定式似好故敢此仰達從之
정조 18년 · 강
命尙方新成節目依提調所奏遵行
정조 18년 · 목
尙衣提調徐有防啓言向因戶判所奏本院之每月入用者修送成册以爲單子啓下之規矣因此而各色之十餘年來創行謬例轉成痼弊之類才已釐正成節目報備局而或有自十月爲始或有自明年爲始使之遵行者矣但各司事雖有一定節目間多無難破壞之擧紀綱所在萬萬寒心況此尙方衙門何等莫重處乎此後毋論節目與遺在若有不得已變通不得已取用之時則提調筵稟後方可爲之而至於郞廳之任自闊狹或犯用者施以莫記罷拿之典下吏之任自虛張或偸弄者移法司刑配而各色錢貨及物種俱係御衣襨所需事體與他自別捧上與用下時該郞或入直郞廳各庫銷鑰必書臣謹封而該郞以時不時及閱有無頉輒稟提調每年臘月初則提調別定訃士考籌各色一年用下文書後更閱各邑如有相左欠縮之弊則郞廳該吏亦依右律施行事請出擧修定式後之
정조 18년 · 강
命領相洪樂性左相金履素右相李秉模勿胥命
정조 18년 · 목
政院啓言議政府錄事來言左議政金履素右議政李秉模以爲卽伏承批旨及傳敎萬萬震懍走伏金吾恭俟嚴誅云仍納命召何以爲之乎敎以今日之事豈但曰寒心乎古人有言爲君難爲臣不易今也惟爲君難且不易不亦若乎卿等之不職卽予之否德何有於卿等勿待命事遣史官傳諭仍傳命召又啓言議政府錄事來言領議政洪樂性以爲卽伏見批旨傳敎罪在難逭震懍靡措走伏金吾恭俟嚴誅云仍納命召何以爲之乎敎以過矣過矣安心卽爲還第事遣史官傳諭仍傳命召又啓言左議政金履素右議政李秉模又使錄事來言伏奉批旨轉益震懍求死不得仍爲胥命恭俟鈇鉞之誅云仍納命召何以爲之乎敎以勿待命事遣史官傳諭仍傳命召
정조 18년 · 목
敎曰洪義榮可謂得罪於朝廷家庭之人如許承宣豈可置之六仙之列行右承旨洪義榮遞差
정조 18년 · 강
命故判書金漢耆夫人衣資食物輸送
정조 18년 · 강
命弘濟院入接漂漢人卽爲發送
정조 18년 · 목
備邊司啓言馬梁鎭漂漢人入接弘濟院後使本司郞廳及譯官問情與領來譯官洪宅福問情時問答別無異同故正書入啓而今此漂人皆願速歸使行發程已久請卽爲發送允之
정조 18년 · 강
行副司直徐邁修䟲陳病狀乞蒙享官變通賜例批許之
정조 18년 · 강
命左相金履素右相李秉模勿待命還第
정조 18년 · 목
政院啓言議政府錄事來言左議政金履素右議政李秉模以爲雖伏承勿待命之命罪負至重刑章不加惶隕震迫去益罔措冒萬死仍爲胥命惟願亟被邦憲云仍納命召何以爲之乎敎以勿待命事遣史官傳諭仍傳命召又啓言左議政金履素右議政李秉模又使錄事來言連伏承勿待命之命而未伏常憲之前冞刀十窮戲仍爲胥命恭俟嚴誅之遄降云仍納命召何以爲之乎敎以過矣安心勿待命還第事遣史官傳諭仍傳命召
정조 18년 · 강
命金虎門外女人訴冤之事分付秋曹査問該道仍命此後犯者當該不禁之人定律勘處事令廟堂指一草記
정조 18년 · 목
承旨洪仁浩啓言臣等仕進之時金虎門外見有乘轎女人稱以訴冤至於露面遮道之擧苟有可訴之冤則自有法司而乃於禁門咫尺之地有此駭擧闕門之外雖非內兵曹所管而係是門外至近之地豈可一任其煩聒乎臣意則申飭兵曹使之禁齗似好故敢此仰達從之敎以訴冤之事査問該道草記事分付刑曹亦令廟堂指一定式草記此後犯者當該不禁之人定律勘處
정조 18년 · 강
命廣州府尹徐美修楊州牧使韓光近令該府拿問嚴處當該道臣越俸一等
정조 18년 · 목
備邊司啓言今番漂漢人上來時廣州板橋店替馬之除該邑校吏一不待令致有中路遲滯或落傷之弊弘濟院入接後防守之節全不檢飭閑雜之類無難出入云漂人守護法意何如前後關飭不啻申嚴則各該邑擧行之如是稽忽萬萬駭然請當該地方官廣州府尹徐美修楊州牧使韓光近竝令該府拿問嚴處不飭之道臣亦爲從重推考允之敎以不能嚴束使彼人窺覦我國之紀綱貽笑莫甚其中女人之落馬傷頭尤豈成說乎當該道臣不可問備而止越俸一等廣州府尹則發遣宣傳官奪符後拿來皆令今日捧供事分付
정조 18년 · 강
湖西慰諭使洪大協以稷山縣民人慰諭形止馳啓
정조 18년 · 목
狀啓以爲別諭祗受緣由初六日臣在振威縣馳啓而臣於當日到稷山縣十三面一百九里所當遂里躬往而所謂坊里大小不一或數三四戶散在各處若欲遍行則爲日漸久貽弊不些故就其附近里或聚而諭之首尾五日僅僅了畢謹將綸音中辭意一通布告隨處宣諭後齎來印本則遂面分傳又爲直諺翻謄里里遍給仍以蠲惠諸條分三等秩秩區別及覆詳諭則男女老少處處遮擁攢手相告曰哀我可生逢此無前之災朝夕塡壑可立而俟何幸前月恩綸遽降諸般停代先自最無告之民海渥山恩涯分已極不意王人又辱恩諭替傳榮光所及德意洋溢況且再三蠲恤之典若是浩蕩饑饉之災從古何限而如許曠絕之澤今始初見云或至感極而垂涕臣於周行之除探其災形察其民勢則十三面中一西等九面則山野交錯或有灌漑之利故旱不至傷而風則爲傷通計九面之災損爲十之五六而所謂收穫者間或空殼食實無多安仲等四面則介在浦堰之間已自旱乾之時偏被枯損之災全坪畵棄者在在皆照殆成赤地儘是最尤甚之處目下民情蜼或遑汲而感戴洪恩恃以安堵姑無荷擔仳㒧之患至於還軍民三等抄戶數爻謹此開坐戢盜一事入境以後詳細探察則竊發劫奪之患比比有之云故五鎭營將及兵使處爲先論關另飭又爲移文道臣別般嚴束譏詗之地臣方向平澤等邑嗣後形止連續陳聞計料○稷山縣還民抄戶一千七百二十二戶內最尤甚七百八十九戶尤甚五百八十六戶之次三百四十七戶○軍民抄戶九百二十名內最尤甚五百三十三名尤甚二百五十九名之次一百二十八名
정조 18년 · 강
命刑曹罪人李英春過齊後加刑一次畿沿定配院隸金世輝嚴杖定配當該注書令該府施以制書有違之律
정조 18년 · 목
刑曹啓言罪人李英春刑問一次訊杖三十度招以爲今九月遭父喪淨土名不知嚴哥處給價十二兩買得一葬之地於淨土越邊果爲入葬而其後嚴哥來言此是京居朴永守先山也永守欲掘汝父之塜云矣今月初五日嚴哥來言掘塜云故急往見之則朴哥與典監及山直輩同往一處謂以犯葬於禁標之內至於掘土露出橫帶之境渠父所葬之地乃是纍纍衆塜之間朴哥先葬亦皆在傍故認以爲禁標之外矣朴哥囑託於典監以至見掘實爲至冤敢爲擊鼓自陷岡赦之科云同日承政院使令金世輝招以爲與李英春之父爲相親之間而詳知其根派故果爲懸保使之立役矣千萬意外英春作此罔赦之罪誤爲懸保之罪死無足惜云今此李英春偸埋處旣在禁標之內至有平土之事則其所當禁可以推知而敢以朴哥之請囑典監等說欲爲餙詐掩跡之訃已極可駭況闕內更漏之鼓旣非千於鳴冤院中出入之隸尤不可以冒犯而全無嚴畏之心作此猥越之擧者尤萬萬痛惡金世輝院隸懸保固當審愼而乃以妄悖浮浪之類無難懸保使之立役者究厥所爲誠極可痛英春冒葬果爲應禁之處則何不掘去而只爲平土乎當掘與否令京兆摘奸後擧行李英春金世輝等旣有捧供以聞之命請上栽敎以法外冒禁非不纍纍事旣現露罪則俱發如許亂法之民不可置之城闉之內過齊後加刑一次畿沿定配渠輩雖無識亦聞明義錄中海根之名則曾未幾何猥雜若此懸保院隸之罪甚於犯者嚴杖亦爲定配當該注書査出令該府施以制書有違之律
정조 18년 · 강
命北伯遺棄兒着意搜訪仍命無論還與後量宜闊狹俾北民均蒙一施之惠
정조 18년 · 목
咸鏡監司金華鎭以遺棄兒更加搜訪馳啓敎以寒沍日緊卿其著意搜訪俾無呼涷啼饑之患事回諭北關及三甲民事不能弛心於宵旰豈可以專力於三南有所放忽然而卿之老鍊之治績自有坐鎭之效以是爲幸今番則歲末停退不欲下敎卿其知悉此意無論還與役量宜闊狹以其擧行緣由從後狀聞俾北民均蒙一施之惠事一體回諭
정조 18년 · 강
還給總廳都試規矩草記命該將臣越俸二等
정조 18년 · 목
總戎廳以長湍別䮚士都試規矩啓稟敎以如許草記措語前所未見無以曉解草記還給當該將臣爲先越俸二等
정조 18년 · 강
命宣傳官韓德增此後朔射依射會例免射混爲擧案之掌務宣傳官不飭之行首宣傳官推考
정조 18년 · 목
敎曰雨雪如此武臣堂下朔射以已試巡數試記修正事分付○兵曹啓言各廳堂下武臣朔試射時都總府都事朴廷宅宣傳官韓德增武臣兼宣傳官尹弘心黃仁燁柳啓源等俱未滿四中依定式各決棍十度至於實病及呈辭受由人等追試次姑爲懸頉以入敎以韓德增旣令免射則何可擧案於朔射乎此後依射會例免射混爲擧案之掌務宣傳官不飭之行首宣傳官爲先推考
정조 18년 · 강
命通津前府使金履容金浦前郡守兪漢雋趙台鎭等草記勘律楊州牧使韓光近附過放送前注書鄭文始待復命文移該曹
정조 18년 · 목
義禁府啓言通津前府使金履容原情以爲捧糴之時斛量之節務從精約而年荒之故民人輸納太半空殼愚迷之見自以爲荒年擇捧民情雖矜來春賑貸穀宜精實故一幷簸揚以捧如是之除必致民間濫捧之怨還戶流亡事開倉之初各別曉諭使之奠接毋令流散矣及其捧上之時面里任所報中移避者爲數十戶云今此道啓所論至於百餘戶之多此莫非不善撫摩之罪云曾經敦寧都正請議處敎以濫捧事姑舍之流戶如彼夥然萬萬可駭從重勘律放送而過齊尙遠以草記擧行又啓言金浦前郡守兪漢雋原情以爲今年三月到任還上畢分給後留庫各穀訃石反閱無一欠縮故前官反作之事全未知得矣及至十月開倉之時民間以壬子舊還之捧爲稱冤云始乃査實則壬子停退條昨年前官因朝令還捧而歲末仍未捧五百五十六石零以已捧樣磨勘後盡入於三月以前分給中云故卽爲論報云前前郡守趙台鎭原情以爲壬子停退條因營關捧上而及至歲末未捧尙餘五百五十石之多新還才捧民力罄竭停退條之一時竝督勢同弩末竟自陷於反作之科云兪漢雋刑推得情趙台鎭曾絰都總經歷議處何如敎以考律以草記勘處又啓言楊州牧使韓光近原情以爲漂人守護法意至嚴而身爲地方官不善防守至有閑雜人攔入之擧不飭之罪實合重勘云曾經侍從請議處敎以彼人之墜馬非渠所管但於留館不禁雜人雖甚駭然然其治績已多及聞若以可恕之徵罪與不治者同時罷官何異於老少一杯附過放送以示絃韋之政又啓言刑曹啓目判付內當該注書査出令該府施以制書有違之律事命下矣當該注書鄭文始以制書有違律杖一百收贖告身盡行追奪敎以如有功議各減一等衿川縣治道時松木濫䂨形止摘奸事出去令政院待其復命後言送文移該曹可也又啓言時囚罪人金履容以制書有違律杖一百收贖告身盡行追奪放送何如允之敎以如有功議各減一等又啓言時囚罪人兪漢雋以掩置後官告身盡行追奪丹陽郡長林驛徒三年定配趙台鎭以反作守令告身盡行追奪又五年禁錮而徒三年定配以喪前所犯收贖放送何如允之敎以稽報異於不報則掩置之律過矣定配分揀以稽報罪更爲考律勘放後草記功議區別減等可也
정조 18년 · 강
命備邊郞李檍爲先汰去待漂人領還令備堂中時帶將任者嚴棍充軍尹範益亦爲汰去該邑充軍不能檢飭之有司堂上從重推考
정조 18년 · 목
忠淸水使柳心源狀啓以爲水軍虞候白師斌馬梁僉使李烔庇仁縣監李雲達牒呈馬梁地漂人今初五日辰時自鎭發行船隻依備郞京譯指揮彼人所見處燒火而沿路各邑善爲供饋贊給刷馬嚴禁雜人着實護送之意連爲關飭云其不待朝令徑先燒船事極輕率而彼人旣皆由陸還歸則留置空船似爲無用備郞手本開錄于後○備郞手本曰與問情官洪宅福同見慰問而漂人期行從陞還歸故使之急急治裝而許多馬匹殘邑勢難獨當故行關隣邑星火鳩聚今始齊到明日曉頭率領離發漂人船隻之區處下來時旣未承分付又無本司知委則有難擅便而漂人旣從陸路則船隻自歸無用漂人未發前不爲燒火則無以齗其疑慮於其所見處燒火計料敎以渠以幺麼一備郞不知邊情事體之嚴重擧措擅便甚至船隻燒火而放恣莫甚彼人則惟幸其生還何暇念及於船隻敢以釋疑等語爲自拔之計者節節駭妄且以我民言之歉歲殘邑受弊甚鉅依前例以其船隻賙給濟活之需事理當然而渠又何敢徑先犯手乎況於領來之時雜人不禁供饋不察以鎌遮眼之輩何可使之着帽而行備邊郞李檍爲先汰去待其領還令有司堂上之時帶將任者嚴棍充軍近因擇差欲知勤慢試以奉命等事而有地處之如尹範益輩嚴飭下送之後所謂詢瘼之擧無異泠水至入於摘奸史官之書啓尤豈不萬萬痛惡當該備郞尹範益亦爲汰去仍令該邑充軍不能檢飭之有司堂上爲先從重推考後復若此當加等嚴處以此嚴飭
정조 18년 · 강
遣承旨馳詣永陸奉審摘奸
정조 18년 · 강
罷稷山縣監金在明尼城縣監尹秀東
정조 18년 · 목
忠淸監司李亨元狀啓以爲稷山縣監金在明頗欠綜察糴政多紊荒年芻牧決難責效尼城縣監尹秀東人自柔懦抄戶不審災民接濟實無其望不得已竝罷黜其代謮令該曹各別擇差催促下送敎以難治與數遞之處民憂如許而差代下送者與前倅別無超異是豈嚴飭狀聞之意乎無論文蔭武口傳各別擇差待下批卽爲下送事分付該曹
정조 18년 · 강
以李尙謙爲稷山縣監李顯默爲尼城縣監口傳也
정조 18년 · 강
命廣州府尹徐美修越俸二等當日還任
정조 18년 · 목
敎曰此時民事守令不可一刻曠官而過齊尙遠亦難遲待開坐捧供雖問之豈有他辭時囚罪人徐美修越捧二等放送使之入來受符仍令當日還任毋若前日之許久空官○敎以密符仍佩諭書仍用
정조 18년 · 강
命南陽馬兵改稱別驍士與長湍坡州別驍士合設都試取一人
정조 18년 · 목
總戎廳啓言長湍別驍士都試稟處事問于大臣將臣則領議政洪樂性以爲與坡州別驍士合設一都試南陽馬兵依前試取爲宜左議政金履素以爲別驍馬兵均是騎兵或因其厭避而曲循改其稱號隨時變易甚非創制之本意依前例以馬兵都試施行爲宜右議政李兼模以爲別驍馬兵試規各異意亦有在不可强而同之南陽馬兵別爲試取則直赴加出亦甚可悶湍坡別驍士合設一都試南陽馬兵依前試取爲宜御將李敬懋訓將徐有大禁將李漢豊以爲南陽馬兵稱號以別驍士改之都試以別驍士規矩施行合設都試通計優等一人依例直赴爲宜云長湍馬兵旣爲別驍士則都試規矩當以別驍士擧行南陽馬兵一體改號合設都試取其優等一人則軍制無分二之事直赴無加出之弊敎以左相之議可謂大經大法而人情樂於拔身軍制貴在拔尤觀於南漢城丁軍之陞爲守堞軍官沁都步軍之陞爲壯旅義旅軍官北道烽燧軍之陞爲烽武士皆出於因俗制宜以倡勇敢豈獨於長湍別驍士才陞廳上復降庭下乎諸將臣之議果好別驍士竝置三邑都試則合取一人可也
정조 18년 · 강
以李義鳳爲承旨前望也
정조 18년 · 목
義禁府啓言兪漢雋定配分揀功減一等杖九十收贖奪告身四等放送趙台鎭無功議金履容鄭文始竝功減一等杖九十收贖奪告身四等允之
정조 18년 · 강
召見藥院提調時原任大臣閣臣下直守令于誠正閣
정조 18년 · 강
命全羅監營界首主人除刑推定配
정조 18년 · 목
刑曹啓言全羅監營還下送狀啓以十三日人定前未及改修整上來則界首主人刑推一次珍島郡定配事命下矣定限已過該界首主人李再東當刑推卽爲押送而齊日相値爲先嚴囚過齊後擧行敎以齊日尙遠不可滯囚刑推則除之卽其地定配
정조 18년 · 강
罷昌平縣令趙光存泰仁縣監南鶴玄
정조 18년 · 목
全羅監司李書九狀啓光存專信吏鄕頗多疵聞鶴玄政旣柔懦客又招謗竝爲罷黜敎以令該曹口傳拔例擇差待下批待開門給馬下送
정조 18년 · 강
以金濟萬爲昌平縣令趙恒鎭爲泰仁縣監口傳也
정조 18년 · 강
命承旨金啓洛招見濟州收啓齎來人於敦化門外分給襦衣米斗柑製設行時頒柑代以頒夻預令成均館知悉
정조 18년 · 목
敎曰五千包十二隻船穀鷄初鳴發運千時量齊泊重溟之如是利涉是豈始料所及風勢之如是助順實亦神庥所庇自此庶緩宵旰一分之思而船票以後事惟在牧守之殫誠接濟毋曰京闕敻越益加慥慥俾無一夫一婦之塡壑今番則領運之勞委之於卿行而穩穩輸去卿亦不爲無功所當論賞欲觀來頭賑政勤慢姑置之卿其知悉事回諭于該州新牧使李禹鉉處空船之還泊亦所關念聞其還稅然後予心卽降令廟堂關飭完伯以其緣由隨聞狀聞濟州狀本齎來人等依日前擧行例入侍承旨招問於敦化門外民邑疾若則書入渠等分給襦衣米斗下送今年貢獻旣停免果品橘柚亦然在前旣有只取黃字之義代頒黃夻之例過齊後當親臨試取館學儒生而頒柑代以頒夻預令成均館知悉書此之際聞筵臣言還泊空船亦皆一時齊到於古達島云而今來濟人之所騎卽運穀回船云可知其分明尤何等奇幸萬萬慰諭使待慰諭竣事卽爲復路事令廟堂分付○承旨金啓洛招見濟州狀啓齎來人等於敦化門外回奏曰聞以島中事狀則對以本牧連年荐飢之餘又當八月無前之風災各穀全無所食故九月以後皆食年麥種子之資十月以來則種穀亦盡正有遑汲之患矣幸賴我聖上如天之德澤十二隻所載之穀一時齊泊於禾福浦屢萬命待哺之氓得見船粟之來未入口之前腹如果然莫不歡忻感祝萬五千石得請輸來卽前古所未聞之大惠也船隻則倂皆無事還泊將校來時亦乘來船而還矣私船則陸地亦失稔故初無一隻貿穀入島之事若非今番運來之穀則島民尤無以聊生云矣○賑恤廳以濟州將校一人米三斗使令一名米二斗題給啓
정조 18년 · 강
遞承旨李義鳳以李儒慶代之前望也
정조 18년 · 강
命故相文肅公李性源家贈諡日米綿令該曹輸送
정조 18년 · 목
敎曰故相文肅公贈諡當於三明祗受云其家聞甚窘乏云米綿令該曹輸送
정조 18년 · 강
別諭京畿各邑暗行御史摘奸史官廣州竹山陽城御史朴崙壽高陽坡州長湍豐德御史洪樂游利川驪州陰竹御史鄭來百積城麻田漣川朔寧御史丁若鏞陽川金浦富平通津交河御史蔡弘遠永平抱川御史鄭履綏衿川安山南陽仁川御史柳師模果川龍仁振威御史李肇源陽智安城御史鄭東觀楊根加平御史鄭晚錫喬桐江華摘奸史官曺錫中楊州廣州摘奸史官徐埈輔具得魯衿川水原廣州摘奸史官鄭文始砥平摘奸史官李勉昇
정조 18년 · 목
別諭曰糾檢守宰之減否廉訪閭里之疾苦御史職耳衣繡章其寵也持斧尙其威也近或直指諸路人多不稱其職夫豈專責於人者責在朝廷之未能擇人若因其職之不稱而不之汎遣則予在九重何以察眉況今邦畿千里歲云荒矣惠不得下究弊不得上聞村抱不氂澤鴻將集則民之懸懸以望者惟御史官之睍二以瞿者惟御史朝廷之憑問而勸懲之者亦惟御史之言是信是驗於是乎有分命爾等之擧而聞見之專也蹤跡之秘也莫如一人無過數郡栍列下方自可按知爾等愼乃所職出沒於官府場巿村落之間細加採摭還朝時一一條列以啓除非印簿之見執無或輕先封庫凡有禆於荒政而未及施者亦爲探聞無負特簡之意俾稱厥職一荒歲俵災實難如數及民守令之私用吏鄕之偸竊另加採察一山火田濫稅之弊無處不然向因完伯狀本嚴飭諸道果有實效與否各別廉探犯者隨現論啓一向於賑恤廳草記以遺棄收養事有嚴飭京外之命矣爲守令者果然盡心對揚而公家飼饋之穀亦不至於中間消融乎此亦各別廉問一今番停代一從抄戶而爲之若或當入而不入不當入而入貧富相混虛實相蒙則是豈抄戶停代之本意哉潛行坊曲先問某戶之入於尤甚之次間何等而其停其代之爲如何較看於蠲恤條件以爲考察論啓之地
정조 18년 · 강
畿路暗行御史摘奸史官進書啓別單
정조 18년 · 강
召見時原任大臣閣臣吏兵判有司堂上反藥院提調京畿監司畿路暗行御史于誠正閣
정조 18년 · 목
政院以領府事蔡濟恭左議政金履素判府事金憙右議政李秉模承候來待啓敎以入侍繡啓當面啓而大臣旣入來備局有司堂上吏兵曹堂上同爲入侍又以時原任閣臣承候來待啓敎以入侍曾有下敎今則繡衣反面畿伯亦令入來同爲入侍
정조 18년 · 강
命華城留守仁川安山堰畓之屬華城者從實執卜仍令畿伯無論歲前後察民勢緩急從便抄賑飭總廳嚴禁仁川屯稅濫徵之弊該屯監移法司照律仍推該將臣申大顯該道臣徐龍輔
정조 18년 · 목
左議政金履素啓言衿川等四邑御史柳帥模書啓中仁川安山堰畓之屬華城者偏受枯傷而土在之官不得任意給災云此則分付華城留守從實執卜爲宜各道告歉雖有差等以今遑急賑政不可遲待開春云無論歲前後抄賑事付之道臣審察民勢緩急從便救恤爲宜仁川地總廳屯監濫徵稅穀事分付該廳各別嚴禁該屯監査問該廳移法司照律不飭之將臣不察之道臣請重推從之
정조 18년 · 강
命陽川白地徵稅令道伯詳査均俵仍飭德浦飭穀無論米太從便捧上交河大同米太補給先下事亦令道伯釐正富平府使康命吉不法諸條令該府嚴査得情照法重繩其所偸用者一一徵出還給民間
정조 18년 · 목
左議政金履素啓言陽川等四邑御史蔡弘遠書啓中陽川白地徵稅三十結合施變通事道臣所請災結旣許準施則道內宜無白徵之弊而繡啓如此或由於執災俵災之際不能精均之致更令道臣詳査均俵爲宜德浦鎭餉穀事令帥臣毋論錢米使之從便捧上俾除民弊交河大同米太補給先下事使之道臣詳査委折以爲釐正後狀聞爲宜富平府使康命吉所論諸條無非不法而災結偸食免稅防納儲置之移補還穀之濫捧軍保米之科外添徵許多罪狀俱係難貰爲先罷黜令該府照法勘斷其所偸食之數一一徵出還給民間爲宜矣從之敎以康命吉渠雖與士夫有異地處何如則有此犯科萬萬痛駭令該府嚴査得情以爲照法重繩之地
정조 18년 · 강
命通津前府使金履容令該府嚴問得情其所私用依富平例推出還給民間
정조 18년 · 목
左議政金履素啓言通津前府使金履容拯米錢之料販而定價勒徵還米租之取剩而小斗分給勅需之犯用船人之加徵後坪白地之加稅還穀簸揚之燒火事未前聞似此貧婪不法之類不可以已遞而不論亦令該府拿問窮覈施以當律私用入已者亦依富平例推出還給民間爲宜矣從之敎以如許貧虛之習不可但以無狀論令該府各別嚴問期於得情以爲照法痛繩之地
정조 18년 · 강
命加平郡還布尤甚之次中以次抄上分數停退令道臣詳察擧行楊根郡尙方紫場收稅分院稅米本邑戶役事分付各該衙門與道伯相議關問該郡俾無弊端禁御營楊加兩邑砲保情錢依節目施行守禦廳楊根奴牙兵身米加捧事劃卽釐正楊根所納橡實生葛徵價事推給民間當該守令摘發論罪令備邊司關問關東兩南爲弊委折仍命華城留守橡實松子更勿求請諸道
정조 18년 · 목
左議政金履素啓言楊根等兩邑御史鄭晚錫書啓中加平還布更於尤甚之次中次次抄上分數停退事令道臣更加詳察從便擧行楊根西終面所在尙方祡場收稅太過事南終面分院稅米與本邑戶役事分付各該衙門與道伯相議仍又關問該郡俾無貽弊之端楊加兩邑砲保禁御營保情錢多寡不均事人情雜費自有節目定式依節目施行無或濫觴之意分付各營門楊根所在守禦廳奴牙兵身米加捧一斗事令該廳卽爲釐正俾無偏苦之弊楊根所納橡實生葛等徵價年前畿內諸邑以此飭禁不啻申嚴則飭墨未乾又此現發極爲駭然請分付道臣各別嚴覈一一惟給後當該守令摘發論罪從之敎以橡實生葛事前此飭禁何如且況爲所重必欲厚給其價民不受弊則不但楊根爲然關東某某邑兩南兵水營所營皆若此去楊根則爲先令道臣査問狀聞三道則自本司別關行會爲弊委折朝家已稔知無敢欺隱令東伯及兩道帥臣首實狀聞今則植木幾皆爲之更勿以橡實松子求請於諸道事關飭華留
정조 18년 · 강
命畿伯詳査坡州火稅加捧事各別嚴防該邑監色嚴刑懲礪奉日場稅亦卽釐革都會所輪面事論理狀聞訓局總廳屯稅濫徵事依仁川例分付豐德餉弊衍慶寺弊亦令道伯或査處或査實以聞
정조 18년 · 목
左議政金履素啓言坡州四邑御史洪樂游書啓中坡州火稅每結加捧百斗而若或愆期移錄春還竝耗捧上事大是法外聞極驚駭令道臣更加詳査各別嚴防該邑監色自監營嚴刑懲礪事一體分付奉日場稅依他場市例收捧事無論外邑與京司場市收稅非廟當所可定式之事令該道該所從便釐正俾無濫稅之弊都會所以長官輪面事事係大變通分付道臣論理狀聞後稟處訓局總廳屯穀濫徵事依仁川例分付豐德禁御軍所受還餉變通事旣受留餉又受邑還果爲難支之弊分付道臣量宜減數俾與邑民均一之地爲宜衍慶寺雜役弊瘼事係是陵寢守護之地其所軫恤與他自別請分付道臣可減者減可禁者禁之一一釐正後狀聞俾有實效從之敎以場稅雖非廟當之所關係是民弊何異牛喘令道臣卽爲釐草豐德餉弊衍慶寺弊卽令道伯或査處或査實竝卽狀聞使繡衣訽瘼之擧期有實效
정조 18년 · 강
命漣川前縣監金養直令該府拿囚嚴問其加留兮徵者査櫛釐正其賣食者計數徵出等諸條依繡啓施行朔寧前郡守康命吉罪狀分付道臣嚴査狀聞後添問目取招
정조 18년 · 목
左議政金履素啓言積城等四邑御史丁若鏞書啓中漣川前縣監金養直還穀擅分而耗條則私用未捧虛留而文書則瞞報甚至五十餘災結之偸食七百石加留之取耗俱係贜汚令道臣另加嚴覈如法勘處所謂加留之分徵吏莗者使之査櫛釐正其所賣食者計數徵出指徵無處者分數停退依繡啓施行金養直令該府拿問照法勘斷不能摘發之道臣竝從重推考朔寧前郡守康命吉罪狀方以見任富平事仰請嚴勘請亦分付道臣嚴査登聞添問目取招從之敎以金養直當初差遺非不知不能堪專爲酬勞之所重而伊後治績亦非不知始於今年考績點下者亦豈無深量而然乎大抵知其不堪而差遺卽朝廷之責何可專責道伯道伯勿惟然法不可屈令該府拿囚嚴問以聞
정조 18년 · 강
命抱川停代抄戶減削事令道臣更査量宜加抄守廳屯田疊徵及加稅事分付該道該廳卽速釐正該屯監照法勘處仍推御史鄭履綏
정조 18년 · 목
左議政金履素啓言永平等兩邑御史鄭履綏書啓中抱川停代抄戶邑報五百餘戶而營門減削爲二百餘戶事營門所減必有委折令道臣更査如有不可不加抄者量宜加抄抱川所在守禦廳屯田疊徵於屯田外元帳付之地今年收稅比常年加爲一錢四分事非屯田而疊徵於元帳付已是法外荒年收稅之加倍於常稅亦係民弊請分付該道該廳卽速釐正該屯監亦令照法勘處從之右議政李秉模曰御史鄭履綏書啓中還穀石代云云似指單代而準折之法昭載法典繡衣以按法之任有此法外之論恐非小失請罷職敎以他大臣之意何如領府事蔡濟恭曰繡衣體重雖施問備其罪名不輕矣判府事金憙曰臣意亦然履素曰雖出目下民願還穀法意甚重右相請罷恐不爲過矣敎以右相之言亦然而封書中旣有條陳已施外加施之事繡啓設有生疏之失容有可恕領府之言好矣爲先從重推考
정조 18년 · 강
命繡啓中陽智等邑勅需米租停退及代錢事寢之嚴禁陽智縣守總兩營屯穀加升之弊仍命畿伯嚴飭龍仁縣糧餉屯稅從實收捧詳査保錢加捧委折以聞
정조 18년 · 목
左議政金履素啓言陽智等兩邑御史鄭東觀書啓中勅需米粗分數停退或以錢代捧待明秋還作本色事繡衣雖以民情爲言勅需設置法意至嚴一有闊狹後弊難言此則置之陽智縣守總兩營屯穀加升之弊事旣云襲謬分付各該營嚴治屯校各別禁斷爲宜龍仁縣糧餉屯濫稅事旣付本邑收稅上納則濫徵之弊責在本邑嚴飭本邑從實收捧之意分付道臣軍保米代錢之一錢二錢加徵事竝雜費一斗之爲四錢乃是定式則科外加斂極爲驚駭請分付道臣嚴査還徵分給保民仍又曉諭民間俾無加納之弊從之敎以龍仁保錢加捧事誠有是弊如許守令小則營門決杖大則拿罷爲敢逭乎其委折令道臣査實狀聞
정조 18년 · 강
命繡啓中果川等三邑還米以太代捧事寢之
정조 18년 · 목
左議政金履素啓言果川等三邑御史李肇源書啓中果川龍仁振威還米以太代捧事蠲恤條件中最初頒下者營邑自當量宜詳悉擧行請置之從之
정조 18년 · 강
命喬桐前府使許近令該府拿來嚴囚捧口招以聞其所入已者一一徵捧本邑昨年大同限麥秋停退
정조 18년 · 목
左議政金履素啓言卽見喬桐俵結摘奸史官曺錫中書啓則喬桐前府使許近去後醜謗尙多嗤點衙客之勤娶富漢寵吏之橫侵魚商船村發賣五百兩之歸之利用裨鄕賣帖四百兩之稱以貸用屯稅軍錢之盡爲消瀜許多罪犯萬萬痛惡似此貪婪不法之類不可尋常處之請令該府各別嚴覈施以當律其所入已之數一一徵捧可以無錄者無錄可以出給者出給喬桐昨年停退大同米三百餘石仍停事事係惟正之供有難自下闊狹已因畿狀而防塞此則置之從之敎以許近事可謂罔赦寧邊之後更何敢張蓋臨民而因其乏人不得不點下則渠亦有人心寧忍於昨年喬桐爲貪饗不法之罪乎此等之類若不嚴處何以戢他爲先令該府拿來嚴囚捧口招以聞本邑昨年大同事限麥秋停退
정조 18년 · 강
飭畿路道帥臣着意賙䞅各營身保米江都留餉米代錢濫捧事更爲嚴飭
정조 18년 · 목
左議政金履素啓言賙賑事道臣帥臣必有料量第加申飭俾無一民失所之歎爲宜各營身保米代錢濫捧事三斗代納果爲一兩二錢而此外所謂情債後錢等名色不可不添捧史官恐未審察而然江都留餉米作錢之濫捧亦似爲色落條而無論如此如彼更爲嚴飭爲好矣從之
정조 18년 · 강
命畿伯加抄楊州漏戶各陵寢修改時毋斂檜巖古州面民錢陵幸時收斂等事亦卽矯革龜旨禿音兩面馬位賭穀量宜減給比後一從年事執卜平丘雙水兩驛兵曹馬仍把及兩驛分當願立事令道臣釐正仍飭楊州戢盜之政廣州分院火稅未收處從實減給該府吏逋刻期徵捧如律勘處分還之以斗以石亦令道臣從便釐正訓局屬龍津倉還小豆從氏願代捧分院火稅虛戶徵隣大斛濫棒之弊分付道臣亦卽釐正該府軍額一一査頉代定大小使星依例直入慶安驛以除本驛出站之弊松坡鎭守廳倉新舊監色令攸司嚴刑定配曉諭納糴民人明知倉屬變幻事實過濫徵捧委折仍飭帥臣量地遠近均排分還斗斛色落一依山城例爲之
정조 18년 · 목
左議政金履素啓言卽見楊州廣州俵結摘奸史官徐俊輔書啓則楊州抄戶加數添入事二十餘面抄戶之際難保其一一無漏分付道臣更加査實量宜加抄爲宜各陵寢修改時以儲置米取用而楊州檜巖古州內等面民結斂錢之弊永爲禁斷事莫重陵役旣以儲置會減則斂用民結已極苟且畢竟又不還報事尤可駭分付道臣斂錢一疑嚴加禁飭爲宜陵幸時分辨雜物遂戶斂錢道臣巡審亦有此弊事奉行時分辨雜物雖徵細之物皆以儲置米會減則楊州之斂錢民戶固可極駭道臣巡審時謬例尤不可不嚴禁則付道臣卽爲矯革爲宜楊州龜旨禿音兩面馬位田畓賭地量宜減給此後從年事執卜事荒年收稅惟正之貢尙且哉減馬位雖則必欲依前收稅實是行不得之政付該曹量宜減給俾卽收獲此後則一從年事從實執卜爲宜平丘雙水兩驛兵曹馬仍把時貰價量宜酌定雙水驛吏願立二疋則使平丘分當事兵曹馬之仍把兩驛願立之或有或無俱爲弊端分付道臣從便釐正俾杜爲弊之端爲宜楊州戢盜之政別加申飭事擾民之禁戢盜之政不可偏廢分付道臣更加申飭嚴束校卒着意詗察閭里侵櫌之弊亦爲察飭爲宜廣州分院次知六面火田稅總過徵事已收稅處雖難一一還給未收稅處分付該院從實減給爲宜廣州吏逋刻期徵捧照律嚴治此後以斗分給以防分石之弊事逋吏之律載在法典分付道臣嚴飭徵捧如律勘處至於分還之以斗以石例之久近弊之有無有難的知亦令道臣詳査從長釐正爲宜訓局屬龍津倉屯民受還小豆以相當穀準折代捧事從願代捧旣有朝令分代該營依外邑還上例從民願準捧爲宜分院火田所在退村等六面以柴價家戶米每歲當捧實戶令地方官修成册報于分院所捧斗斛釐正事虛戶徵隣大斛濫捧俱係民隱分付道臣往復該院卽速釐正仍爲定式爲宜守禦廳將官殿最射講居不者勿卽輒汰依京營例更令肄習事殿最射講居不人之汰任乃是法典中間爲弊之端帥臣自當察飭此則置之爲宜廣州許多軍保減額事黃口之當頉未頉朝禁至嚴保障重地軍額減數不可輕議分付道臣嚴飭邑倅當頉之類一一査頉代定俾勿如前爲宜慶安驛站大小使星竝令依例直入本驛出站之弊永爲禁斷事出站之爲弊姑無論使星之行不入驛而入店事體未安分付道臣申明舊制大小別星皆令入接於驛店爲宜松坡鎭守廳倉穀納糴民人輩或稱守廳倉壯營穀倉屬之公然憑藉監色之不能禁止萬萬可駭斗斛色落過濫事憑籍他營變幻事實威脅愚民過濫徵捀究厥所爲萬萬痛駭不可棍治而止當該新舊監色竝令攸司捉來嚴刑定配分付道臣更爲申明暁諭於納糴民人等處爲宜松坡倉分還自明年無論遠近平均分給近倉處仍納本倉遠面則納于山城斗斛色落一依山城例爲之事捨近面而授遠面糶糴往來之際爲弊必多分付帥臣量其遠近均棑移分俾除此弊色落斗斛亦依史官言施行事請分付從之
정조 18년 · 강
命總廳以各邑捀留耗條量宜分還接濟北漢城內民戶前郡守李忠佐前參奉鄭連耆令該府拿問飭該府及守廳嚴禁吏胥橫侵南漢寺刹之弊分院燔造專用收稅材木勿侵私養山仍飭廚院勿論甲燔例燔申禁奇巧之制命道臣嚴飭各邑面任之多數受還貽害村民之弊
정조 18년 · 목
左議政金履素啓言卽見楊州廣州俵結摘奸史官具得魯書啓則北漢城內居民流散事石角之地所仰哺者卽城餉收捧時如干賣買之資而今年則捧留本邑此路已寒散而之四其勢誠然畿民例所受還上分數停退各邑捧留耗條則令該廳量宜分還以爲接濟之地楊州前郡守李忠佐事武斷鄕曲萬萬駭痛令該府拿問勘律思陵前參奉鄭運耆斫木發賣簽軍受賂鄙屑之習不可無懲亦令該府拿問定罪廣州山城寺刹許多弊瘼事聞極可駭保障重地設置總攝統轄緇髡法意何等嚴重而官府吏胥之如是侵漁摲至凋殘豈成說乎嚴飭該道及守禦廳一切禁斷如是申飭後若有復循前習之擧則該府尹各別嚴飭爲宜分院稅米事徐俊輔書啓中已爲論列不必更爲稟處而匣燔罷後匠人失利事當初禁防蓋出於祛奢侈之聖意則今不可更設且況匣燔名色之出不過數三十年則匣燔之前匠人亦爲聊賴今何敢以此稱冤乎此則置之木物收說事誠如史官之言無論大小材木自分院一一收說以爲燔造所用法意卽然此則歸於消瀜而近處私山一倂斫伐寧有如許道理嚴飭該院俾無敢如前襲謬而此後若有似此弊端則該官員各別嚴勘員後施以刑配之典爲宜還上隣族徵事果爲平民切若之瘼若或指徵無處積逋未了者亦不可一例防寒而至於面任之多數受還貽弊村民不可不各別嚴飭此則分付道臣使之嚴飭各邑從之敎以其中分院甲燔事初無設禁之朝令則今稱設禁之者柳何委折問于該院若以去夏筵敎之語及甲燔之侈靡認爲設禁則不然無論甲燔例燔但當禁其侈靡省其功力而已以此意令該院都提擧知悉而本事旣上聞後宜有一定之式此後奇巧之制一切嚴禁
정조 18년 · 강
命衿川縣監洪景厚罪狀勿論尋命該府拿問災結偸食鄕色付道臣照法嚴繩留庫穀加分換租事詳査釐正免說條加捧勅需米執錢那移貸用事亦爲狀間後稟處
정조 18년 · 목
吏曹判書李致中啓言衿川縣監洪景厚災政專委鄕所抄戶亦多不均治道役價或有中間消瀜將帖絡續實爲貧民之弊爲辭請爲先罷職令該府拿問處之敎以爲治則不至未莹云而此二少錯誤非不知之此時此邑難付生手姑爲勿論以待來頭勤慢處置之地而更或泛忽又何顧藉當施加倍之津以此嚴飭左議政金履素啓言卽見衿川廣州水原治道摘奸史官鄭文始書啓則衿川所劃災爲一百五十一結而本縣災總中流來災爲九十結零而其中十八結吏鄕潛自偸食事災結法意何等嚴重而吏鄕之偸食若是狼籍邑倅之矇不致察誠爲可駭而纔因該縣御史書啓自該曹回啓論勘該縣監論罪一款今姑置之當該災結偸食鄕色等分付道臣照法嚴繩偸食災結十八結使之還錄爲宜衿川縣留庫稷之擅自加分換名作柤事誠極駭然令道臣詳査厘正爲宜衿川縣免說條一百三十二兩加捧勅需庫米每斗五錢式執錢那移貸用事大是法外請令道臣嚴加査究更爲狀聞後稟處敎以該縣監初則欲爲勿論史官書啓中俵結一事論列之後無論不察與否其在國法不可勿問令該府拿問査實以爲勘處之地
정조 18년 · 강
命安山郡守趙鎭完罪狀勿論尋命以海西守令中相換
정조 18년 · 목
吏曹判書李致中啓言安山郡守趙鎭完邑務多滯民情阻隔以災政不足軫恤稅納不免白地至以安山之民不如無倅怨聲流橎隣境代憫爲辭請爲先罷職令該府拿問處之敎以曠官非渠之罪此亦勿論以責來效
정조 18년 · 강
罷坡州牧使趙宅鎭長湍府使李鎭翼仍施宅鎭不敍之典
정조 18년 · 목
吏曹判書李致中啓言富平府使康命吉通津府府使金履容漣川前縣監金養直朔寧前郡守康命吉等不法之罪大臣旣已論刊已有嚴處之命臣曹不必更爲回啓坡州牧使趙宅鎭抄戶循私官需取怨合施讉罷爲辭長湍府使李鎭翼吏奸莫察民訟輒滯抄戶則專委吏鄕俵災則未免乾沒衰老之政昏情之治終難責之以災歲字牧之任爲辭請兩邑守令幷罷黜令該府拿處從之敎以別無更問之事拿處則勿論而趙宅鎭之瑣姻招謗尤爲可駭施以不敍之典
정조 18년 · 강
罷拿陽城縣監權絢
정조 18년 · 목
吏曹判書李致中啓言陽城縣監權絢政旣柔善不能束濕修改斂錢大取民怨俵災抄戶怨咨載路恩綸未頒一境之民莫知停代之特恩全不事事觸處憒憒合施譴罷爲辭請爲先罷職令該府拿處從之
정조 18년 · 강
命果川縣監金履裕罪狀勿論更責來效
정조 18년 · 목
吏曹判書李致中啓言果川縣監金履裕治務終欠挀勵而疾或妨事桻糴不無奸弊移轉代錢不能察飭爲辭請爲先罷職令該府拿處敎以此亦與衿川無異難付生手今姑勿論更責來效
정조 18년 · 강
命楊根郡守尹行醇今姑勿論繡啓諸條更令道臣査聞
정조 18년 · 목
吏曹判書李致中啓言楊根郡守尹行醇柔善太過奸細舞弄俵災之際該吏偸手爲辭請爲罷黜黜令該府拿處敎以柔善雖難責之於剸理此時邑倅迎送可悶渠若着念改圖豈不愈於新叨生手乎今姑勿論繡啓諸般條件更令道臣詳査狀聞
정조 18년 · 강
命安城郡守曺允植罪狀勿論
정조 18년 · 목
吏曹判書李致中啓言安城郡守曺允植以猾校用私民受其害綸音晚頒還上濫捧執災過削爲辭請令該府拿處敎以此亦有所幹之所重更觀勤慢爲可至於綸音之晚頒亦非渠公然曠官今姑勿論
정조 18년 · 강
重推廣州府尹徐美修仁川等諸邑倅幷置之
정조 18년 · 목
吏曹判書李致中啓言仁川府使李衡弼南陽府使李翼晉陽川縣監沈公燁交河郡守丁載運豐德府使李文爀楊州牧使韓光近竹山府使柳仁喆廣州府尹徐美修水原判官鄭東協振威縣監吳在斗龍仁縣監徐理修加平郡守柳得恭永平縣令朴奎淳抱川縣監趙重鎭驪州牧使柳焵利川府使南寅老陰竹縣監尹命基陽智縣監洪旭浩等或有治聲而別無優異之績或有庛政而亦無顯著之罪金浦前郡守兪漢雋則前已被勘請竝置之從之敎以徐美修之以家爲官不念癏曠苟能小心寧或若是爲先從重推考
정조 18년 · 강
施高陽郡守王道常陞敍之典
정조 18년 · 목
吏曹判書李致中啓言高陽郡守王道常御史丁若鏞以爲吏憚民懷行路稱誦洪樂游以爲抄戶從實俵災無然蔡弘遠以爲志欲殫竭糴有譽聲三度繡啓俱是純褒請施陞敍之典從之
정조 18년 · 강
拿處平丘察訪池日賓
정조 18년 · 목
兵曹判書具庠啓言平丘察訪池日賓以驛貢不停有違朝令爲辭事當査實論罪請令該府拿問處之從之
정조 18년 · 목
承旨沈晉賢啓言御史書啓自有格例而御史鄭來百書啓紙樣旣異常格職名亦不書塡且多誤字請推考警責從之
정조 18년 · 강
推吏曹判書李致中參判沈煥之
정조 18년 · 목
左議政金履素啓言銓法以格例爲重日前以通淸事下詢於政廳也長亞堂俱爲赴改而乃以參議不參改不得通淸爲對而殊未知何所據也在昔銓郞薦擬之時堂下通淸與銓郞可否堂上通淸與三銓可否若無銓郞三銓則不得通淸故雖有三銓銓郞常通淸之說其實則判堂皆主之矣旣罷銓郞之後則無三銓不得通淸之規自歸竝罷之科名以通淸者判書如前主之而佐貳中一人同參則諸般通淸無所拘礙只爲簡通於未赴政之僚者此實先朝庚申罷銓郞後不易之政格也今當遵守而已參議之不參改有何拘礙於通淸乎違越格例奏對不審之失不可置而不論吏曹判書李致中罷職此後一遵庚申後格例判書赴政而參判參議中一人同參則大小通淸依例爲之之意請申明分付敎以伊日入稟兩堂均有所失判書參判竝推考煩稟承旨亦爲推考
정조 18년 · 강
命歲幣方物差使員金川郡守李命瑀遂安郡守朴思弼肅川府使徐有龍祥原郡守崔廷岳待畢捧糴拿問
정조 18년 · 목
左議政金履素啓言今番歲幣方物下去時治路貽弊與否發遣本司郞廳摘奸則郞廳李熙燮手本以爲畿內則以京中雇馬載去與差使員下厲無所管攝故別無弊端自金川至中和金川郡守以差員領去而所謂募馬等牌捧錢三十七兩於各站馬夫等處以爲差員下屬人情酒食之費云方物差員則遂安郡守自金川領去而又捧十兩錢於馬夫等處以人情分給差員所屬中和以下則都差使員肅川府使差使員祥原郡守領去而兩差員下屬輩各捧四十兩錢於各站馬夫等處外此使行過去時廚傳等節無一爲弊之端云矣向來飭敎何如而差員之不能檢察致有情債之潛相與受極爲可駭請令該府拿問處之從之敎以待畢捧糴令道臣報來後拿來事分付該府
정조 18년 · 강
推忠淸監司李亨元大興郡守柳烶藍浦縣監申在德重推槐山郡守李英敎
정조 18년 · 목
右議政金履素啓言忠淸左右道摘奸本司郞廳柳春源李宜秀手本以爲綿布勿拘分數便宜分等停代事批旨內辭意書付坊曲民皆聞知與否一一採探則各邑擧皆書付其中大興藍浦眞諺書付不及坊曲諸處只於各面書付一張槐山則無一張書付於通衢店幕爲辭朝令之下安敢若是慢忽三邑守令竝令該府拿問從輊重勘處敎以更觀前頭動慢竝推考槐山郡守李英敎爲先從重推考當該道臣亦爲推考
정조 18년 · 강
命三南方物物膳無論三等邑除留本道明年陳賀時三南方物中尤甚邑所在兵水營造成者自監營取來造成封進統帥亦一體封進
정조 18년 · 목
有可堂上沈頤之啓言三南方物物膳最尤甚六邑限明秋尤甚十二邑限麥秋停免事恩綸已爲頒下矣尤甚處自當奉綸音擧行而至如之次營邑之湖南監營左水營嶺南之左右兵營及湖西監營之稍實地方固當依例封進而三南道臣皆以之次營邑餘數自下分排於殿官進上惺悚不敢云此等處封進何以爲之敎以三南無論三等邑除留本道又啓言明年陳賀別方物當自禮曹稟旨知委於三南道臣而監營方物中或有自尤甚邑地方所在兵水營造成物種則監營敢來造成以爲封進事分付三南道臣統帥與他閫帥不可此同依道臣例一體封進亦合事宜故敢此仰達從之
정조 18년 · 강
命畿甸各邑執留各衙門軍門屯穀貿補賑資守總兩營屯穀亦爲仍前貿用
정조 18년 · 목
京畿監司徐龍輔啓言還穀除各邑停退條則當捧之數轉益減縮春後接濟實爲罔措在前如此之年各衙門各軍門屯穀上納者執留本色租每石二兩雜穀每石從巿直給價貿取以補還賑便成已例今亦依前例執留貿用之意知委列邑而至於守總兩營屯穀旣有向來守使筵稟故今方往復該廳計邑還送而若其年事最歉穀簿最少之處來頭還賑之資拮据沒策該廳支放不患無變通仍前貿用實合事宜從之
정조 18년 · 강
命以明日御弘化門頒夻試士判下兵曹布帳外排立軍兵草記
정조 18년 · 목
政院啓言過齋後館學儒生頒夻親臨試取事命下矣以何日爲之敎以明日爲之處所弘化門爲之○兵曹啓言明日弘化門親臨館學生頒夻試取時設布帳外排立軍兵當爲磨鍊而取考謄錄則辛亥年上齋生試取時訓鍊大將率新營入直標下軍銅龍門入直軍及外各營入直軍各留十名除出排立今番亦依此擧行敎以今番則適値御營軍停番之時訓局出番軍五哨訓將率領排立
정조 18년 · 강
命漢江別將鄭來百露梁別將丁若鏞分揀前別將仍任
정조 18년 · 목
敎曰摘奸史官曺錫中書啓有違格式從重推考
정조 18년 · 강
罷軍威縣監李義和河陽縣監尹載五慶山縣令朴龍源泗川縣監鄭鳳祥其代拔例擇差仍令該府拿來義和嚴問捧口招
정조 18년 · 목
慶尙監司趙鎭宅狀啓以爲軍威縣監李義和今春大同收捧時謂以民勢難辨該縣當納中木邊依例捧上錢邊及結錢拖至九月初不出秩於民夫及期限已過收殺無計則抄出境內富民勒令假貸稱數充納於各該司道路喧傳聽聞駭異推問該吏其所爲供果無差爽而貸錢二千二百九十九兩七錢三分之印跡文書明白現在揆以法意萬萬可駭爲先罷黜其罪狀令攸司稟處河陽縣監尹載五素性柔弱吏鄕用事窮民有疾痛之號而茫無載斷災結多混淆之弊而矇不覺察捧糴議賑俱難責效慶山縣令朴龍源凡干政令率多顚錯威不能戢頑明不能察奸雖以糴政言之停退外當捧條自當恪勤收殺以備嗣歲還賑之資而一味玩愒全不檢飭新還各穀一萬五千九百餘石至月將半所捧不過四百石設令計除其當停之數歲前了畢萬無其望其在懲畏悍俗警礪一路之道不可仍置泗川縣監鄭鳳祥年少歷淺過於生疏聽言觀貌極似未瑩令此抄戶停代之擧寔出曠絕之澤而該縣抄戶太沒稱停幾乎擧一邑而全歸於最尤甚尤甚卽此一款可知其不能事事亦不可勿論河陽縣監尹載五慶山縣令朴龍源泗川縣監鄭鳳祥不得已罷黜敎以軍威縣監李義和所爲萬萬痛駭道啓必有眞箇執贜而然此等不法貪墨之倅若不以其罪考法勘繩何以懲他令該府拿來嚴問捧口招若或一毫抵賴當嚴刑究覈以謝嶺民與河陽慶山泗川之代今日政拔例擇差待下批當日辭朝
정조 18년 · 강
湖西慰諭使洪大協以平澤天安兩邑慰諭形止馳啓
정조 18년 · 목
狀啓以爲平澤之六面四十一里天安之十五面一百四十六里已盡躬歷而以綸音辭意一一布告仍將蠲恤諸條件件曉解後齎來印本逐面頒宣垂髫戴白瞻天鼓舞大抵平澤闔境幾乎盡棄初無之次稍實之可以區別者其中小北等四面則去月十七日夜海水漲溢傍近田畓之沈墊者二百六十七結而醎毒最甚明春耕種斷無其望而秋麰之已播者爲五十九石而盡成鹽花之場晚稲之纔刈未打築置田間而漂失者亦爲一萬一千七十一束另飭該縣監使之助給役量以爲修潰補缺之地天安則德興等四面處在海邊災損較甚實不滿十之三四其餘十一面亦多無源之地災居其半臣細察民隱則村無甔石之蓄人多懸磬之歎而至今無散四之患者誠以洪恩如天恃而無恐而顧其民勢則平澤甚於稷山天安亞於平澤而各其本倅已自秋後竭力經紀平澤又自巡營備送錢貨今方貿穀着意接濟天安則元戶三千六百四十戶內千餘戶之抄比他邑恐捗精略故蓋加詳審更探擧行之意面飭該郡守臣方向公州與道臣爛熳商度嗣後形止連爲陳聞計料
정조 18년 · 강
有政吏曹判書李致中參議韓晚裕進
정조 18년 · 목
以權之彥爲同敦寧李邦榮爲同知李吉培爲坡州牧使趙象存爲富平府使申暹爲長湍府使鄭柱爲陽城縣監柳▣爲慶山縣監李義雲爲軍威縣監李邦祚爲泗川縣監朴命燮爲河陽縣監安山郡守趙鎭完兎山縣監趙重瞻相換故掌令申曮贈應敎例兼故通德郞申暄申大傳尹天聖尹天範具時楷竝贈持平故學生洪致範贈童蒙敎官曮以下竝孝行卓異也○再政以尹弘鎭爲靖陵參奉初仕也
정조 18년 · 강
命冬至箋文差員除朝辭當日下送
정조 18년 · 목
敎曰冬至箋文差使員無論守令察訪除朝辭皆令當日下送
정조 18년 · 강
御弘化門頒夻試士仍行抄啓文臣去七月朔親試行科次于便殿頒夻製讀券官李東模金載瓉李時秀李家煥對讀官尹行恁韓晚裕朴宗甲李相璜蔡弘遠閔師宣抄啓文臣親試試官李秉模徐有防徐鼎修李晚秀尹行恁南公轍
정조 18년 · 목
以擬周大人進衆維魚矣實維豐年之占爲表題試館學儒生及抄啓文臣懸題後還內收券訖行科次敎曰須夻製述居首幼學任百禧直赴殿試之次進士尹浣直赴會試之次進士金明淳給二分仍命入格儒生明日來待
정조 18년 · 강
命抄啓文臣親試更於明日待今七月朔課講同爲設行
정조 18년 · 목
抄啓文臣親試考券訖敎曰今日抄啓親試應製李東萬一人外皆無合作勿施七用朔親試更於明日待令政院以親試處所取稟敎以便殿爲之近因民事久未爲之此亦旣始之事豈可間斷七月朔課講明日同爲事分付
정조 18년 · 강
命金吾當直禁斷金虎門外訴冤之類仍著爲式
정조 18년 · 목
備局啓言卽見右副承旨洪仁浩所啓以爲金虎門外乘轎女人稱以訴冤至於露面遮道之擧申飭兵曹爲辭而有令廟堂指一定式之命矣金虎門外乃是北部字內而部隸旣不長時待令則有難隨卽禁斷當直旣在金虎門外咫尺之地考喧禁亂又是金吾之任此等之類使當直禁斷揆以法意與事務庶不相礙以此定式如是之後不卽禁斷當該都事請施罷拿之典允之
정조 18년 · 강
還送嶺伯尤甚邑進上停免及各邑封進物種區別狀本
정조 18년 · 목
慶尙監司趙鎭宅以尤甚邑進上停免物種及各邑封進物種區別成册上送馳啓敎以昨日備堂擧條有下批者此狀啓還下送
정조 18년 · 강
命安邊故典籍吳準聖依法典加資
정조 18년 · 목
安邊生員朴潭上言受業師故典籍吳準聖門徒中文科二人生進五人願蒙加資之典吏曹啓請令道臣査實咸鏡監司金華鎭報以的實吏曹以事係恩賞請上裁敎以依法典許施
정조 18년 · 강
以申光輅爲長湍府使口傳也
정조 18년 · 목
政院以未下直守令當日辭朝有命而長湍府使申暹時在水原地稟敎以今姑改差令該曹口傳差出待下批當日辭朝以光輅批下
정조 18년 · 강
召見下直守令于弘化門
정조 18년 · 강
命前捕將申大謙令該府拿問防禁其北部標內犯葬
정조 18년 · 목
漢城府啓言前捕將申大謙將欲移葬其父於北部末屹山禁標內云故極爲驚駭發遣部官禁斷卽接該府都事鄭有淳牒報則申大謙已開金井多般嚴飭終不回聽云禁標內犯葬明有朝禁則昇爲朝官不有禁令至欲入葬揆以法紀極涉痛駭請令該府拿問嚴處犯葬一款仍爲防禁允之
정조 18년 · 강
備局以大司諫朴基正疏辭回啓
정조 18년 · 목
備局啓言因大可諫朴基正上疏有稟處之命矣其京江米商被盜之說傳聞不一前後申飭非止一再則又爲關飭及有屑越之慮更觀諸道擧行之勤慢另行黜陟爲宜北關商稅蠲免事果有年前已列而行狀之法搜檢之節意自嚴重有難任其蕩然作爲歉歲應行之例該營事勢似亦有掣礙之端至於賙濟穀物則道臣纔已狀請準數許劃不必犯手於差需之穀此兩條幷姑置之無論馬與布輕價勒貿之弊各別嚴飭還穀不足之處則差需斂散條亦可以添補排巡從便擧行之意請分付道臣允之
정조 18년 · 강
御誠正閣召見大臣備堂下直守令入格儒生及禮賓參奉鄭述周行抄啓文臣親試更試試官徐有防南公轍沈晉賢洪仁浩尋命勿施更令明日待令
정조 18년 · 목
予謂趙鎭完曰古人有言曰尙有老成人典型今者召見亦此意也汝其下去須善爲之也敎鄭述周曰聞汝爲汝家秩卑之人云然否述周曰然矣予曰如非分明秩卑則今番相換豈可曰酬勞適足爲汝之不幸古有遷于喬木用夏變夷之語者未聞遷幽變夏者矣仍命書傳敎使之出六區處○以擬周小臣請媵者致者爲表題限次對諸文臣不知解題不卽趁限製進敎曰抄啓文臣擧措駭然今日親試勿施更令明日待令課講亦令明日待令仍令諸文臣詣內閣製進兵曹佐郞崔光泰二下居首內下鼠皮耳掩一部以聖果爲七言六韻排律題仍命更等人更試
정조 18년 · 강
罷判尹具㢞職重推訓鍊大將徐有大當該部官令該府拿問嚴勘
정조 18년 · 목
左議政金履素啓言禁標法意何等嚴重而申大謙所犯誠萬萬驚駭爲法官者不爲禁斷乃反草記煩稟至有終不回聽等語者梌以國體極爲駭然判尹具㢞請施以罷職之典係是該營字內則亦不可無飭訓鍊大將徐有大亦爲罷職敎以判尹罷職事依爲之昨欲提飭而因試士未果矣名以京兆不能禁斷至於上徹當該部官令該府拿問嚴勘將臣則字內所掌揂與京兆尹有間爲先從重推考此後標內名以士夫更有冒葬之弊當者以其律處斷判尹與當該將臣同施奪告身之律部官參軍定配事定式
정조 18년 · 강
推諸道道臣仍飭抄戶形止斯速報備邊司
정조 18년 · 목
左議政金履素啓言今年抄戶所關甚大身後蠲免還穀之停減不但爲目下急務來頭賙賑之方亦因此推去則爲道臣守令者亦豈不殫竭對揚務從詳書而頒下㔾久諸道擧行形止一無皀白尙今遲滯者雖未知事勢之如何而殊涉稽緩極爲未安請諸道道臣竝推考另加申飭使之從速報來從之
정조 18년 · 강
命各貢所受米條之預賣均廳者限明秋退等
정조 18년 · 목
左議政金履素啓言各貢所受米條之預賣均廳者在前或有退等之事雖不可以此爲例而見今諸道穡事告歉都下米直騰踊今若限明年秋成許令退等則非但在貢人爲莫大之惠都民之食道亦不無少益矣從之敎以今年減分雖出不得已或有差早之慮此時苟有一分霑惠之端何事可靳鄕之所奏甚好特爲限明秋退等
정조 18년 · 강
命三南方物物膳趁冬至封發者特令捧納
정조 18년 · 목
禮曹判書閔鍾顯啓言三南方物物膳毋論三等邑有除留本道之命而冬至在近當有封發之處在前如此之時以還下送之有弊有稟請捧納之規今番亦依此擧行而朔膳亦當一體捧入故敢達矣從之
정조 18년 · 강
命平薪罷牧後倉宅場養馬事令華城留守狀聞稟處